**NOTA INFORMATIVĂ**

**la proiectul Hotărârii Guvernului cu privire la modificarea şi completarea Hotărârii Guvernului nr. 868 din 08 octombrie 2014**

În conformitate cu prevederile din Codul Educaţiei al Republicii Moldova nr.152 din 17 iulie 2014 (Monitorul Oficial al Republicii Moldova din 24 octombrie 2014, nr. 319-324, art. 634) și ajustării cadrului normativ, Ministerul Educației, Culturii și Cercetării promovează proiectul de modificare și completare a Hotărârii Guvernului nr. 868 din 08 octombrie 2014.

**Argument.** Pornind de la faptul că de la aprobarea Hotărârii de Guvern *privind finanţarea în bază de cost standard per elev a instituţiilor de învăţământ primar şi secundar general din subordinea autorităţilor publice locale de nivelul al doilea*, publicată în Monitorul Oficial al Republicii Moldova, 24.10.2014, nr. 319-324, art. 930 au intervenit modificări și completări la cadrul legislativ în domeniu, în scopul punerii eficiente în aplicare a acestora și întru reglementarea financiară a instituțiilor de învățământ fără statut de persoană juridică (subunităţi ale unei unităţi de învăţământ cu personalitate juridică) se propun mai multe modificări și completări la Anexa 1 a Hotărârii Guvernului nr. 868 din 08.10.2014.

**Esența proiectului.** Hotărârea Guvernului 868 din 08.10.2014 se va completa cu noțiunea de *filială* și se va descrie modul de calcul al transferurilor categoriale pentru o instituţie de învăţământ de acest tip prin modificarea formulei de calcul a sumelor de transfer categoriale pentru unitățile administrativ-teritoriale de nivelul al doilea, completarea cu formula de calcul a normativului valoric pentru filială și modificarea formulei de calcul a volumului alocațiilor pentru o instituție de învățământ. Aceste completări și modificări vor asigura implementarea art. 21, punctul 7) din Codul Educației în care se menționează că ”La iniţiativa autorităţilor administraţiei publice locale, a autorităţilor administraţiei publice centrale, a instituţiilor publice şi cu acordul Ministerului Educaţiei, în funcţie de necesităţile locale, pot fi organizate structuri de învăţământ fără statut de persoană juridică, ca subunităţi ale unei unităţi de învăţământ cu personalitate juridică, acestea fiind subordonate aceluiaşi executor de buget, în condiţiile legii.”

Pentru punerea în aplicare a punctului 6, subpunctul 2) al Hotărârii Guvernului nr. 868 din 08.10.2014, care prevede că în baza plafonului de cheltuieli, Ministerul Educaţiei, Culturii și Cercetării va calcula transferurile categoriale de la bugetul de stat la bugetele unităţilor administrativ-teritoriale de nivelul al doilea pentru finanţarea instituţiilor de învăţământ, proiectul Hotărârii de Guvern conține și reflectarea acestui moment prin modificarea formularului prin care se va determina numărul de ”elevi ponderați” pe fiecare instituție de învățământ. Astfel, formularul nr.3R-BL „Raport privind îndeplinirea planului pe reţea, state şi contingente în instituţiile finanţate din bugetele locale”, aprobat prin Ordinul ministrului finanţelor nr.142 din 25 octombrie 2010” se va substitui prin „Raportul privind îndeplinirea planului de rețea, state și contingente în instituțiile de învățământ primar și secundar general, aprobatprin Ordinul Ministrului Educației, Culturii și Cercetării”.

De asemenea, a apărut necesitatea de a include reglementări privind implementarea punctului 7 al art. 134 din Codul educației, care prevede oferirea sprijinului pentru inserţia profesională a cadrelor didactice din primii trei ani de activitate pedagogică, inclusiv reducerea la 75% a normei didactice pentru un salariu de funcţie. Astfel, se propune modificarea ponderii normativului valoric A (cheltuielile variabile pentru un elev) de la 0,82 la 0,80, iar cea a normativului valoric B (cheltuielile fixe pentru o instituţie) de la 0,18 la 0,20.

În baza art.55, alin.2 din Codul Educației se reduce norma didactică pentru învățământul primar de la 20 la 18 ore pe săptămână (ceea ce reprezintă o reducere de ore cu 10%). În acest sens, se propune de a modifica coeficientul de ponderare pentru treapta primară cu 10 %, astfel coeficientul 0,75 se majorează la 0,85.

**Argumentarea economico-financiară**

Resursele financiare pentru anul 2018 necesare pentru a pune în aplicare punctul 7 al art. 134 din Codul educației, care prevede oferirea sprijinului pentru inserția profesională a cadrelor didactice din primii trei ani de activitate pedagogică, inclusiv reducerea la 75% a normei didactice pentru un salariu de funcție, precum și a art.55, alin.2 prin care se reduce norma didactică pentru învățământul primar de la 20 la 18 ore pe săptămână, au fost incluse în proiectul legii bugetului de stat pe anul 2018. Ținând cont de acest fapt, modificările operate în acest proiect privind reducerea normei didactice pentru cadrele didactice din primii trei ani de activitate și a numărului de ore pe săptămână pentru cadrele didactice din învățământul primar, nu vor avea un impact financiar major pentru anul 2019. În acest sens, se va modifica doar modul de calcul, care în prezent este efectuat prin operații suplimentare. Prin modificările propuse, respectivele operații vor face parte dintr-un singur proces de calcul.

Modificările privind ponderea normativelor valorice A și B de la 0,82 la 0,80 și de la 0,18 la 0,20 respectiv, nu vor influența suma total alocată pentru învățământul primar și secundar general, ci doar vor modifica ponderea parametrilor. Respectiv, nu vor fi necesare resurse financiare suplimentare.

Modificareanormativului valoric B pentru o instituție de tip filială de la 100% la 50% din volum, ar putea genera anumite economii la buget. Economiile s-ar forma în felul următor: conform situației din 01.10.2017 sunt 170 gimnazii cu un număr egal sau mai mic de 91 elevi ponderați care, devenind filiale ale unor instituții cu personalitate juridică la calcularea bugetului ar forma o diferență de 41 067 mii lei, utilizând normativele parametrilor A și B pentru bugetul anului 2018 (170 x 246 866 = 41 967). Economiile ar putea fi direcționate la majorarea normativelor valorice ale parametrilor A și B, pentru formarea cadrelor didactice etc., domenii care ar contribui la îmbunătățirea situației financiare din instituțiile de învățământ primar și secundar general și, respectiv, creșterea calității serviciilor educaționale.

**Impactul proiectului**. Modificarea și completarea Hotărârii Guvernului nr. 868 din 08 octombrie 2014 va ajusta cadrul normativ și va asigura eficiența punerii în aplicare a prevederilor Codului Educației.

**Ministru Monica BABUC**